‘Lyke hoop op’ weens stakingArgieffoto Die DA in KwaZulu-Natal het gesê nagenoeg 30 liggame “hoop op” by ŉ lykshuis in Pietermaritzburg nadat personeel van die forensiese patologie-eenheid begin staak het. Volgens Imran Keeka, DA-woordvoerder vir gesondheid in KwaZulu-Natal, word personeel by die lykshuis wat bereid is om bedroefde families by te staan, glo deur hul stakende kollegas gedreig. “Begrafnisse word vertraag aangesien nadoodse ondersoeke nie uitgevoer word nie,” het Keeka gesê. “Die griewe van die personeel is niks nuuts nie. Tog is dit duidelik dat Sibongiseni Dhlomo, LUR van gesondheid, dit nie as dringend beskou nie. Dít ten spyte van voorgesette onderbrekings aan hierdie noodsaaklike diens.” Keeka het gesê personeel het verlede week ŉ dringende vergadering met gesondheidsamptenare aangevra, maar die amptenare “het nie die moeite gedoen om op te daag nie”. “Hul afwesigheid te midde van hierdie dreigende krisis moet deur die LUR verduidelik word. Die LUR moet ook antwoord hoekom hy nie ingryp nie.” Die DA het gesê die party het ŉ skrywe aan Yusuf Bhamjee, voorsitter van die provinsie se gesondheidsportefeuljekomitee, gerig om hom te versoek om ondersoek in te stel oor wat in die provinsie se forensiese patologie-sektor aangaan. Ncumisa Mafunda, woordvoerder vir die provinsie se departement van gesondheid, het egter gesê personeel het reeds teruggekeer werk toe. “Daar is vandeesweek ŉ vergadering tussen die werkers en werkgewer gehou, waarna personeel teruggekeer het na hul poste. Die gesprekke duur voort en bedrywighede is weer terug na normaal,” het Mafunda gesê.